เตือนคิดให้ดีก่อนซื้อประกันบำนาญ
คปภ.เตือนซื้อประกันบำนาญคิดให้รอบคอบก่อนเวนคืนกรมธรรม์ เกรงจ่ายภาษีคืน
12 ม.ค. 2555

คปภ.เตือนซื้อประกันบำนาญคิดให้รอบคอบก่อนเวนคืนกรมธรรม์ เกรงจ่ายภาษีคืน
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ผู้ที่ซื้อประกันภัยแบบบำนาญควรระมัดระวังในการเวนคืนกรมธรรม์ก่อนครบกำหนดสัญญา เพราะนอกจากจะเสียสิทธิในการนำไปหักลดหย่อนภาษีเงินได้บุคคลธรรมดาในปีภาษีนั้นแล้ว อาจต้องจ่ายเงินในส่วนที่ได้รับการลดหย่อนภาษีในปีก่อนๆ พร้อมคืนเงินเพิ่มให้แก่สรรพากรอีกด้วย แม้เงื่อนไขของสัญญากรมธรรม์ระบุให้ผู้เอาประกันภัยสามารถเวนคืนกรมธรรม์ได้ก่อนวันครบกำหนดที่จะได้รับเงินบำนาญก็ตาม 
ผู้เอาประกันภัยที่มีความจำเป็นต้องเวนคืนกรมธรรม์ก่อนครบกำหนด ควรระมัดระวังในการเวนคืนกรมธรรม์แบบนี้ด้วย 
คปภ. แนะการทำประกันชีวิตแบบบำนาญ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แนะผู้ซื้อกรมธรรม์ประกันชีวิตแบบบำนาญ สามารถนำหลักฐานการชำระเบี้ยประกันภัย ไปหักลดหย่อนภาษีเงินได้บุคคลธรรมดาสำหรับค่าเบี้ยประกันชีวิต 3 แสนบาท 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทั้งนี้ ผู้ที่ซื้อประกันชีวิตแบบบำนาญตั้งแต่ปี 2553 สามารถนำหลักฐานการชำระเบี้ยประกันชีวิตที่ระบุข้อความแนบท้ายว่า “เบี้ยประกันภัยสำหรับการประกันชีวิตแบบบำนาญนี้ ได้รับยกเว้นภาษีเงินได้ตามประกาศอธิบดีกรมสรรพากรเกี่ยวกับภาษีเงินได้ (ฉบับที่ 194)” ไปเป็นหลักฐานในการยื่นหักลดหย่อนภาษีเงินได้บุคคลธรรมดา 3 แสนบาท สำหรับค่าเบี้ยประกันชีวิต 1 แสนบาทแรก โดยให้หักเต็มจำนวนก่อน ส่วนวงเงินที่อีกเหลือ 2 แสนบาท ต้องไม่เกิน 15% ของเงินได้พึงประเมิน 
“ปัจจุบันการทำประกันชีวิตแบบบำนาญ เป็นที่นิยมของประชาชนมากขึ้น เนื่องจากเป็นการประกันชีวิตที่มุ่งเน้นให้ความคุ้มครองเกี่ยวกับการสร้างหลักประกันรายได้ให้แก่ผู้สูงอายุเมื่อยามเกษียณ ให้เริ่มจ่ายเงินบำนาญอย่างน้อยตั้งแต่อายุ 55 ปีขึ้นไป จนถึงอายุไม่ต่ำกว่า 85 ปี ซึ่งผู้เอาประกันภัยจะได้รับเงินบำนาญเป็นรายงวดตามระยะเวลาที่กำหนดไว้ในสัญญากรมธรรม์ ทั้งรายเดือนหรือรายปี ” นายประเวช กล่าว